b'\n_START_ARTICLE_\nFekalooma\n_START_PARAGRAPH_\nFekalooma on suoliston ulostekivettym\xc3\xa4, joka voi kehitty\xc3\xa4 esimerkiksi ummetuksen aiheuttaman ulostetukkeuman eli -impaktion kovettuessa. Fekalooma voi aiheuttaa suolistossa haavauman tai puhkeuman; sen ja ulostetukkeuman mahdollisia komplikaatioita ovat my\xc3\xb6s tulehdus per\xc3\xa4suolessa, per\xc3\xa4pukamien paheneminen ja per\xc3\xa4suolen esiinluiskahtaminen. Erilaisia virtsateihin liittyvi\xc3\xa4 oireita voi esiinty\xc3\xa4 niihin kohdistuvan painevaikutuksen johdosta. Tuntuessaan vatsan p\xc3\xa4\xc3\xa4ll\xc3\xa4 fekalooma voi aiheuttaa ep\xc3\xa4ilyn kasvaimesta._NEWLINE_Fekaloomasta k\xc3\xa4ytet\xc3\xa4\xc3\xa4n my\xc3\xb6s nimityksi\xc3\xa4 koprooma, skatooma, ulostepahka, fekaliitti ja koproliitti.'